Folketing
2008-11-21

Det er i virkeligheden en meget interessant diskussion, som hr. Eyvind Vesselbo og hr. Søren Krarup fører, for en af vores væsentligste anker mod det her regelsæt er jo det, det gør ved danske statsborgere, altså at en lang række mennesker går i det, vi kalder et kærlighedseksil i andre lande, fordi der ligesom ikke er plads til dem i deres eget hjemland. Vi har jo et kontingent af danskere, som opholder sig ikke så langt herfra på den anden side af Øresund, fordi de er blevet de facto landsforvist på baggrund af deres kærlighed til en udenlandsk ægtefælle. Der vil jeg bare spørge hr. Eyvind Vesselbo, om det er en del af succesen, om de efterhånden mange tusinde danskere, som har måttet tage ophold i et andet land som følge af de her regler, er noget af det, Venstre glæder sig over. Er det noget af det, man er stolt over - at man i de sidste 7 år har skabt nogle ændringer i det her land, der har gjort, at danskere alene på grund af deres kærlighed til en udlænding har været nødt til at udvandre og bosætte sig i et andet land?